Source: https://www.tvk.fi/uutiset/tyotapaturma--ja-ammattitautilakiin-muutoksia-eun-tietosuoja-asetuksen-johdosta/
Timestamp: 2020-01-20 06:59:54+00:00
Document Index: 26121594

Matched Legal Cases: ['§ 1', '§ 2', '§ 2', '§ 1', '§ 4', '§ 4', '§ 2']

Työtapaturma- ja ammattitautilakiin muutoksia EU:n tietosuoja-asetuksen johdosta - Tapaturmavakuutuskeskus
Työtapaturma- ja ammattitautilakiin muutoksia EU:n tietosuoja-asetuksen johdosta
Hallitus antoi 12.4.2018 eduskunnalle esityksen sosiaali- ja vakuutuslainsäädännön muuttamiseksi EU:n yleisen tietosuoja-asetuksen johdosta (HE 52/2018 vp). Koska tietosuoja-asetus on suoraan sovellettavaa oikeutta, esityksessä ehdotettiin kumottavaksi sen kanssa ristiriitaiset tai päällekkäiset säännökset. Lisäksi ehdotettiin säännöksiä, jotka tarkentavat tietosuoja-asetusta tai ovat välttämättömiä poikkeuksia sen velvoitteista.
Esitys sisälsi muutosehdotuksia työtapaturma- ja ammattitautilakiin. Seuraavassa on säännöksiä, joita ehdotetaan muutettavaksi sekä lyhyt luonnehdinta muutoksen sisällöstä:
2 § 1 mom.: lisätään uusi kohta 8 tietosuoja-asetuksen määritelmästä
115 § 2 mom.: kumotaan, sillä asiasta säädetään tietosuoja-asetuksen 13 ja 14 artiklassa
250 §: kumotaan nykyinen sisältö, sillä asiasta säädetään tietosuoja-asetuksen 15 artiklassa; pykälässä säädetään jatkossa rajoituksesta tietosuoja-asetuksen 18 artiklan 1 kohdan a alakohdassa säädettyyn rekisteröidyn oikeuteen
252 § 2 mom.: poistetaan viittaus vahingoittuneen suostumukseen
255 § 1 mom.: kumotaan kohta 3, sillä asiasta ehdotetaan säädettäväksi vakuutusyhtiölain 30 luvun uudessa 3 a §:ssä; kohdassa 7 säädettäisiin oikeudesta antaa tietoja kuntoutuksen palveluntuottajalle
255 § 4 mom.: tarkennetaan sanamuotoa tietojen luovuttamisesta saman konsernin sisällä
257 § 4 mom.: kumotaan viimeisen virkkeen informatiivinen viittaus henkilötietolakiin
275 a §: lisätään uusi säännös automaattisista päätöksistä
275 b §: lisätään uusi säännös päätöksen koneellisesta allekirjoittamisesta
286 § 2 mom.: lisätään uusi kohta 5, joka koskee tietojen antamista, saamista ja salassapitoa koskevan 35 luvun sekä asiakirjojen säilyttämistä koskevan 275 §:n soveltamista ennen 1.1.2016 sattuneisiin vahinkotapahtumiin.
Vastaavia muutoksia esitettiin myös maatalousyrittäjän työtapaturma- ja ammattitautilakiin sekä urheilijan tapaturma- ja eläketurvasta annettuun lakiin.
Eduskunta ei ehtinyt käsitellä hallituksen esitystä ennen istuntokauden päättymistä keväällä 2019, joten hallituksen esitys raukesi. Todennäköisesti hallituksen esitys annetaan tarkistettuna uudelle eduskunnalle syyskaudella 2019.
Lisätietoja: Elina Holmas, TVK, puhelin 0409 225541, Merja Salonen, TVK, puhelin 0404 504 229